**Portfólio študenta z pedagogickej praxe**

Špecifickou formou dokumentácie študenta o pedagogickej praxi je portfólio študenta z pedagogickej praxe. Je to súbor podkladových materiálov obsahujúci študentove práce zo všetkých pedagogických praxí, ktoré absolvoval počas vysokoškolského štúdia a ktoré sú vizitkou jeho praktických výsledkov cesty k učiteľstvu, pretože dokumentujú jeho cestu v priebehu pedagogických praxí a jej kvalitatívny rozvoj. Obsahuje vyplnené pozorovacie hárky, záznamy z pozorovania vyučovacích hodín s prílohami: využité učebné zdroje (básne, piesne, pracovné listy, atď.), ako i výber, alebo ukážku produktov žiakov vyhotovené počas jednotlivých pedagogických činností. Môže obsahovať aj ďalšie súčasti tvoriace dokumentáciu študenta o pedagogickej praxi. V prípade výstupovej pedagogickej praxe obsahuje prípravy na hodiny, môže obsahovať zoznam preštudovanej pedagogickej dokumentácie školy/školského zariadenia, hodnotenie študenta a reflexiu študenta na pedagogickú prax. Portfólio slúži na získanie sebaobrazu o vedomostiach, schopnostiach a zručnostiach študenta, o jeho znalosti kurikula jednotlivých vedných odborov a ich aplikácii v podmienkach reálnej školskej praxe.

Pokyny k tvorbe a využitiu portfólia študenta z pedagogickej praxe

1. Po absolvovaní každej formy pedagogickej praxe si odkladajte a archivujte všetky materiály patriace do portfólia. Po absolvovaní výstupovej pedagogickej praxe si zviažte dokumenty tvoriace Portfólio z pedagogickej praxe tepelnou či hrebeňovou väzbou. Hotový dokument bude mať nasledujúcu štruktúru:

- titulná strana,

- obsah,

- vzostupne usporiadaná pedagogická dokumentácia z pedagogických praxí.

2. Na požiadanie predložte Portfólio z pedagogickej praxe členom štátnicovej komisie.

3. Portfólio z pedagogickej praxe môžete predložiť aj svojím potenciálnym zamestnávateľom pri uchádzaní sa o zamestnanie v materských, základných a stredných školách.

Poznámka: Portfólio môže mať aj elektronickú podobu, ktorej súčasťou môžu byť elektronické dokumenty s textom príprav učiteľa, prezentácie učiteľa, edukačný softvér pre

žiaka, videozáznam priebehu časti vyučovacej hodiny atď.